Elmar Məmmədyarov NATO-nun ali orqanında çıxış edəcək 
Azərbaycan xarici işlər nazirinin Minsk qrupunun həmsədrləri ilə görüşü nəzərdə tutulur
Azərbaycan xarici işlər naziri Elmar Məmmədyarov Brüsselə səfər edib. Xarici İşlər Nazirliyinin mətbuat xidmətinin məlumatına görə, Məmmədyarov mayın 31-də NATO-nun mənzil-qərargahında keçiriləcək Azərbaycan-NATO iclasında iştirak edəcək. Nazir NATO-nun ali orqanı olan Şimali Atlantika Şurasında çıxış edəcək və bir sıra ikitərəfli görüşlər keçirəcək. Səfər çərçivəsində nazir Məmmədyarovun mayın 31-də Brüsseldə ATƏT-in Minsk Qrupunun həmsədrləri ilə görüşü də nəzərdə tutulub. Azərbaycan-NATO əməkdaşlığı 1992-ci ildən başlayıb. Azərbaycan 1992-ci ilin martında NATO-nun əməkdaşlıq və məsləhətləşmələr üçün forum rolunu oynayan Şimali Atlantika Əməkdaşlıq Şurasına qoşulub. 1994-cü il mayın 4-də Azərbaycan NATO-nun Sülh naminə tərəfdaşlıq proqramının Çərçivə sənədini imzalayıb. 1997-ci il noyabrın 14-də Azərbaycan prezidenti NATO ilə əməkdaşlığı daha da gücləndirmək tədbirləri haqqında sərəncam imzalayıb. Azərbaycan 1999-2008-ci illərdə NATO-nun Serbiyanın Kosovo əyalətindəki əməliyyatında (KFOR) iştirak edib. Ölkə 2003-cü ildən NATO-nun Əfqanıstandakı əməliyyatında (ISAF) iştirak edir. Hazırda Azərbaycanın 94 nəfərlik birləşməsi ISAF əməliyyatının tərkibində xidmət edir. Azərbaycan 2004-cü ildən NATO ilə Fərdi Tərəfdaşlıq Əməliyyat Planı (FTƏP) çərçivəsində ikitərəfli tərəfdaşlığı davam etdirir. 2005-2007-ci illəri əhatə edən I dövr və 2008-2010-cu illəri əhatə edən II dövr, 2012-2013-cü illəri əhatə edən III dövr yerinə yetirilib. Hazırda isə 2015-2016-cı illəri əhatə edən 4-cü mərhələ həyata keçirilir. FTƏP öhdəliklərinə uyğun olaraq, Azərbaycan 2010-cu ildə Hərbi Doktrina və 2013-cü ildə Dəniz Təhlükəsizliyi Strategiyasını qəbul edib. NATO-a ilə əməkdaşlıq çərçivəsində Azərbaycan silahlı qüvvələri, daixili işlər, sərhəd, təhlükəsizlik qurumları yüzlərlə təlim və seminarlarda iştirak edib. Azərbaycan-NATO əməkdaşlığı çərçivəsində çoxsaylı qarşılıqlı səfərlər həyata keçirilib.